Bent Bøgsted (DF), 2006-03-02:
Sygedagpengeloven har længe trængt til en modernisering.
Den har været ganske uoverskuelig for dem, der skal arbejde med den, og et moderniseringsudvalg, der har set på, hvad der kunne gøres for at forenkle den, er kommet frem til det resultat, som fremgår af lovforslaget, Loven bliver tilpasset, så den er mere i overensstemmelse med praksis, hvilket er en klar forbedring.
Dernæst lægges sygedagpenge ved barsel over i en selvstændig lov, hvilket også gør tingene meget mere overskuelige.
Regresadgangen i tilfælde af arbejdsskader ophæves, så fremover vil kommunen ikke kunne gøre regres over for en arbejdsgiver, hvis den pågældende klient er ramt af en arbejdsskade.
For dem, der ikke skulle have fanget det, er ændringen en del af finanslovaftalen for 2006.
Ændringen får betydning for det sociale arbejde, en arbejdsgiver gør for at fastholde sygdomsramte i fortsat beskæftigelse.
Det har været sådan, at en arbejdsgiver faktisk blev straffet for at yde en social indsats, netop på grund af regres fra kommunen, så dette tiltag vil være en klar forbedring, også på grund af at regressagerne ofte er meget komplicerede.
Samtidig sker der en udvidelse af perioden for aftale om refusion af sygedagpenge fra første sygedag ved en langvarig sygdom fra 1 år til 2 år.
Det vil få den betydning, at det bliver lettere at fastholde kronisk syge på arbejdsmarkedet.
Der sker også en ændring af beregningsgrundlaget for selvstændige.
I dag beregnes sygedagpenge for selvstændige for 6 dage, mens lønmodtagerne beregnes for 5 dage.
Det betyder, at den selvstændige får en lavere ydelse pr. dag, men fremover bliver der tale om ens regler, så den selvstændige får samme beløb pr. dag, som lønmodtageren får.
Som helhed kan Dansk Folkeparti stemme for lovforslaget, men når det så er sagt, har vi også hørt, at diskussionen har været inde på varighedsbegrænsning og deltidssygemeldte, og for at der ikke skal være nogen tvivl, står det helt klart, at Dansk Folkeparti mener, at der skal ses på sagerne.
Vi vil blot, før vi tager endelig stilling til, hvad der skal ske med varighedsbegrænsningen, bede ministeren – hvis ministeren lige vil høre efter her og nu – komme med en redegørelse for, hvordan situationen er med hensyn til varighedsbegrænsning, og hvordan de faktiske forhold er, så vi kan få den rigtige baggrund at træffe en beslutning på.
Der er så meget i spil her, at vi ikke bare lige kan sige: Vi skal have løst problemet her og nu, og derfor ophæver vi varighedsbegrænsningen.
Vi skal se på, om der måske er nogle tiltag i gang, og om vi kan gøre nogle nye tiltag, der hjælper de sygdomsramte videre, før de når grænsen.
Vi skal også have en reel vurdering af, hvad det vil koste, for jeg er enig med Socialdemokratiets ordfører, hr. Carsten Hansen, i, at der skal gøres noget.
Vi vil bare have den rigtige baggrund at træffe en endelig beslutning på.
Da vi ved, at der er penge i spil her, og at det koster, er vi nået til den erkendelse, at det nok bliver over finansloven, vi skal prøve at kigge på det.
Men inden vi kommer så langt, skal vi være sikre på, at vi har den rigtige baggrund at gøre det på, og derfor vil jeg gerne bede ministeren om at foretage en undersøgelse af det.
Med hensyn til delvis raskmelding har jeg i alt fald sammen med hr. Carsten Hansen kendskab til nogle problemer, vi har arbejdet lidt sammen om det, og vi skal have fundet en løsning.
Det er helt klart, og også her er Dansk Folkeparti klar til at tage fat på at finde en løsning.